Namanganda “Barkamol avlod—2014” ochilish marosimi bo‘lib o‘tdi (foto)

Namangan shahrida o‘rta maxsus, kasb-hunar ta’limi tizimi o‘quvchilarining “Barkamol avlod–2014” respublika sport musobaqalari boshlandi, deb xabar bermoqda O‘zA.

“Barkamol avlod—2014” sport musobaqalarining tantanali ochilish marosimi Namangandagi “Navbahor” stadionida bo‘lib o‘tdi. Namangan viloyati hokimi B. Yusupov akademik litsey va kasb-hunar kollejlari o‘quvchilarining “Barkamol avlod—2014” sport o‘yinlarini ochiq deb e’lon qildi. Shundan so‘ng, O‘zbekiston Respublikasi Prezidenti Islom Karimovning “Barkamol avlod—2014” sport o‘yinlari ishtirokchilariga tabrigini Prezidentning Davlat maslahatchisi X. Sultonov o‘qib eshittirdi.
Musobaqalar ishtirokchilari bo‘lajak bellashuvlarda halol va murosasiz kurashishga tantanali qasamyod qildi.

Stadionga Toshkent viloyatining Parkent tumanida joylashgan “Fizika—Quyosh” ilmiy-ishlab chiqarish birlashmasi Materialshunoslik institutining quyosh o‘chog‘idan alanga oldirilgan “Barkamol avlod—2014” sport o‘yinlarining mash’alasini ko‘targan yigit va qiz kirib keldi.
“Barkamol avlod—2014” sport o‘yinlari olovini badiiy gimnastika bo‘yicha O‘zbekiston chempioni, Zulfiya nomidagi Davlat mukofoti sohibasi Shohista Rashidova va belbog‘li kurash bo‘yicha uch karra jahon chempioni Rustam Umarov yoqdi.


Mutaxassislar va keng jamoatchilik tomonidan “Kichik Olimpiada”, deb ta’riflangan uch bosqichli uzluksiz sport tizimi musobaqalari Olimpiya o‘yinlari qoida va talablari asosida o‘tkaziladi. E’tiborlisi, bu yilgi musobaqalar avvalgisidan to‘rtta ko‘p, ya’ni sportning o‘n olti turi – basketbol, voleybol, futbol, qo‘l to‘pi, og'ir atletika, dzyudo, yunon-rum kurashi, erkin kurash, boks, taekvondo, yengil atletika, badiiy gimnastika, tennis, stol tennisi, suzish va shaxmat bo‘yicha o‘tkazilmoqda.



Maydonga musiqa sadolari ostida rang-barang liboslardagi sportchilar, bolalar ijodiy jamoalari, taniqli estrada xonandalari kirib keldi. Iste’dodli yosh avlod vakillari yorqin teatrlashtirilgan tomosha namoyish etdi. “Barkamol avlod—2014” sport musobaqalari o‘yinlarining tantanali ochilish marosimi katta konsert dasturi bilan yakunlandi.